SET บ่ายผันผวนในกรอบ 1,480-1,500 จุดแนะ “Trading” 8 หุ้น เก็งงบ H2/59 โตเด่น
SET บ่ายผันผวนในกรอบ 1,480-1,500 จุด แนะ "Trading" กลุ่มหุ้นที่แข็งแรงกว่าตลาด เก็งงบครึ่งปีหลังโตเด่น นำโดย BEAUTY, CPALL, BJC, KTC, HANA, KCE, SVI และ CPF 
3 ต.ค. 2559

ข่าวหุ้นธุรกิจออนไลน์รายงานตลาดหุ้นไทยดัชนี SET ภาคเช้า (3 ต.ค.) ปรับตัวขึ้นตามตลาดภูมิภาคส่วนใหญ่หลังคลายกังวลปัญหา “ดอยซ์แบงก์” ที่กำลังเจรจาสหรัฐฯขอลดค่าปรับลงมาเหลือ 5,400 ล้านเหรียญสหรัฐฯ จากเดิม 14,000 ล้านเหรียญสหรัฐฯ แต่วอลุ่มเทรดบางลง เนื่องจากตลาดหุ้นจีนปิดทำการวันนี้ ขณะที่ปัจจัยที่เข้ามาก็เป็นแค่ระยะสั้น บ่ายนี้คาดตลาดฯผันผวนในกรอบ 1,480-1,500 จุด แนะเลือกลงทุนรายตัว
 
น.ส.ธีรดา ชาญยิ่งยงค์ ผู้ช่วยผู้อำนวยการฝ่ายวิเคราะห์ บล.ฟิลลิป (ประเทศไทย) เปิดเผยว่า ตลาดหุ้นไทยเช้านี้ปรับตัวขึ้นได้ตามคาด เป็นไปในทิศทางเดียวกับตลาดหุ้นอื่นในภูมิภาคเอเชียส่วนใหญ่ เนื่องจากนักลงทุนคลายความกังวลเกี่ยวกับปัญหาของ”ดอยซ์แบงก์”หลังจากมีข่าวว่ากำลังเจรจากับสหรัฐฯเพื่อขอลดค่าปรับลงมาเหลือ 5,400 ล้านเหรียญสหรัฐฯ จากเดิมที่ต้องจ่าย 14,000 ล้านเหรียญสหรัฐฯ แต่เรื่องนี้ยังต้องติดตามกันต่อไป
ทั้งนี้ วอลุ่มเทรดของตลาดโดยรวมบางลง เนื่องจากตลาดหุ้นจีนได้ปิดทำการในวันนี้เนื่องในวันชาติจีน ขณะที่ปัจจัยต่าง ๆ ที่เข้ามาก็เป็นแค่ระยะสั้นเท่านั้นแนวโน้มการลงทุนในช่วงบ่ายนี้ ตลาดฯคงจะผันผวนในกรอบ 1,480-1,500 จุด ซึ่งสามารถเลือกลงทุนเป็นรายตัวได้
บล.ธนชาตระบุในบทวิเคราะห์ (3 ต.ค.) ว่า SET ปรับขึ้นตามตลาดหุ้นทั่วโลกโดยหุ้นกลุ่มพลังงาน และธนาคารนำตลาดสอดคล้องกับหุ้นในภูมิภาค แต่เรายังแนะนำแบ่งพอร์ตบางส่วนเท่านั้นเพื่อใช้ในการ “Trading” คาดสัปดาห์นี้ หุ้นจะผันผวนในกรอบ 1,480-1,506 จุด รอรายงานตัวเลขเศรษฐกิจสหรัฐฯ และผลการโต้วาทีระหว่างนางฮิลารี่ คลินตัน และนายโดนัลด์ ทรัมป์ สุดสัปดาห์นี้ ขณะที่คาดยอดการซื้อ-ขายของนักลงทุนต่างชาติจะผันผวน ไร้ทิศทางที่ชัดเจนเช่นกัน
ในขณะเดียวกันแนะนำ “Trading” กลุ่มหุ้นที่แข็งแรงกว่าตลาด และกลุ่มหุ้นที่มีปัจจัยเฉพาะหนุน 1) กลุ่มหุ้นที่ได้ประโยชน์จากการบริโภคฟื้นตัว และคาดงบครึ่งปีหลังปีนี้จะเติบโตต่อเนื่อง เช่น BEAUTY CPALL BJC KTC 2) กลุ่มหุ้นที่ได้ประโยชน์ จากแนวโน้มค่าเงินบาทอ่อน (ดูรายงาน T-Wealth ประกอบ) เช่น HANA (ปันผลสูง กว่า 6%, คาดกำไรครึ่งปีหลังปีนี้จะดี) KCE (กำไรทำจุดสูงสุดใหม่ต่อเนื่อง) และ SVI (คาดกำไรจะฟื้นตัวในครึ่งปีหลังปีนี้) CPF (คาดกำไรทั้งปี 2559 จะทำจุดสูงสุดใหม่)
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า
BCPG  มูลค่าการซื้อขาย 1,079.93 ล้านบาท ปิดที่  11.60 บาท เพิ่มขึ้น  0.30 บาท
PTTมูลค่าการซื้อขาย   903.24 ล้านบาท ปิดที่ 346.00 บาท เพิ่มขึ้น  7.00 บาท          
TPIPLมูลค่าการซื้อขาย   634.80 ล้านบาท ปิดที่   2.46 บาท เพิ่มขึ้น  0.04 บาท
BANPUมูลค่าการซื้อขาย   534.45 ล้านบาท ปิดที่  15.90 บาท เพิ่มขึ้น  0.20 บาท
KBANKมูลค่าการซื้อขาย   463.51 ล้านบาท ปิดที่ 189.00 บาท เพิ่มขึ้น  1.50 บาท